117  War ar poent-mañ ar Skritur Sakr a zo chomet sioul. Met e kichen ar Skritur Sakr e kavomp eur gelennadurez ha n'eo bet morse skrivet, met a zo deuet betek ennomp dre envor ar poblou. Kaout a raer enni gwirioneziou a zeu a-berz Doue, gwirioneziou all a zeu hepken a-berz an dud.  Doue a seblant beza roet d'eomp da c'houzout dre an hent-se meur a draig diwar benn maro ar Werc'hez.  Hen hepken a zesk d'eomp e savas ar Werc'hez eus a varo da veo evit pignat d'an Neñv korf hag ene.  An  Iliz he deus digemeret ar gwirioneziou-se hag a gred enno. Ar bed katolik a-bez a lid da Hanter Eost Gouel ar Werc'hez Vari pignet d'an Neñv.  Mari ivez a sentas eta ouz lezenn ar maro ha dre c'halloud he Mab eo e savas d'an Neñv korf hag ene.  118  Hervez lavariou Tadou an Iliz, Doue a zigasas eun ael da rei da c'houzout da Van oa deuet he eur. Ar c'helou-se a voe eul levenez vras eviti ha kerkent e skignas anezañ e-touez he mignoned hag he amezeien.  An Ebestel a ziredas buan. Ne oant  mui nemet dek; Sant Jakez eskob Jeruzalem a oa bet merze-riet, ha Sant Tomas ne zigouezas e ti ar Werc'hez nemet goude he maro.  Mari a lavaras d'ezo komzou a garantez hag a frealzidigez ha goustadik e rentas he ene santel da Zoue.  Ar skridou koz ne lavaront ket petra'zo bet penn-kaoz da varo ar Werc'hez. N'eo ket ar c'hlenved eo, rak ar c'hlenved a zo deuet er bed dre ar pec'hed orijinel, ha Mari n'eo ket bet ar pec'hed war he ene. N'eo ket ar gozni eo ivez rak Mari n'he doa d'an ampoent nemet  wardro pemp bloaz ha tri-ugent; n'eo ket bet lakaet d'ar maro kennebeut. Penaos'ta neuze eo marvet? Dre garantez. He c'halon a rannas gant ar garantez a verve enni evit he Mab hag he Doue. Setu perak e lavarer e voe maro ar Werc'hez Vari eur verzerinti a garantez.  Abaoe m'he doa kollet Jezuz edo ken bras he glac'har, e lavar d'eomp ar Sent hag an Doktored, ma oa ret d'an Aotrou Doue ober eur burzud hep ehan evit mirout ouz he ene da zilezel he c'horf. Bremañ edo deuet an eur, ha Doue n'en doe da ober  nemet lezel an ene entanet-se da guitaat, anezañ e-unan, korf ar Werc'hez.  120  Mervel dre garantez, setu aze eun eurvad ha n'eo bet roet gant Doue nemet d'e Vamm, ha d'eun nebeudig sent.